Det har et flertal i Europa-Parlamentet vedtaget under plenarforsamlingen i Strasbourg tirsdag.

Det vil være op til medlemslandene om de vil overgå til permanent sommertid eller vintertid i 2021, skriver Bloomberg.

I lande, der vælger permanent sommertid skal borgerne for sidste gang stille urene en time frem søndag den 28. marts 2021, mens de lande, der vælger permanent vintertid for sidste gang stiller urene tilbage søndag den 31. oktober 2021.

Permanent vintertid kaldes også normaltid, da tidsskiftet er indført for at forlænge sommertimerne.

Det var tidligere på måneden, at Transportudvalget i Europa-Parlamentet stemte for at gå videre med forslaget.

Det skete, efter EU-Kommissionen i efteråret kom med forslaget om at gøre en ende på det halvårlige tidsskifte.

Sidste år viste en EU-undersøgelse nemlig, at 84 procent af 4,6 millioner EU-borgere helst vil undgå at stille uret frem og tilbage.

Kommissionen har lagt op til, at medlemslandene i løbet af næste år skal afgøre, om de vil fortsatte med fast sommertid eller fast vintertid.

Argumentet for bevarelse af sommertid og vintertid, eller normaltid som det egentlig hedder, har rod i personlig sundhed.

Borgere får nemlig større mulighed for at fange noget sollys i dagtimerne, der giver særligt god mening i de nordlige lande med lange mørke vintre.

Sommertid blev for første gang indført af Østrig og Tyskland i 1916 for at spare energi og dermed olie, som var knap under Første Verdenskrig. Danmark indførte sommertid 21. maj 1916, men den blev først permanent i 1980.

I 1996 indførte EU-kommissionen så fælles standarder for sommertid fra sidste søndag i marts til sidste søndag i oktober.